ปรียานุช ปานประดับ

ปรียานุช โกมารชุน  ชื่อเล่น นุช (เกิด 18 ธันวาคม พ.ศ. 2506) เป็นผู้หญิงไทยคนที่ 2 ที่ได้รับตำแหน่งมิสเอเชียแปซิฟิก เป็นนักแสดง ผู้จัดละคร และผู้เขียนบทโทรทัศน์ โดยใช้นามปากกาว่า นายพันดี เป็นคู่ชีวิตกับนพพล โกมารชุน บุตรชายของจุรี โอศิริ และเสนอ โกมารชุน

ชีวิตช่วงแรก 

ปรียานุช จบการศึกษาจากโรงเรียนสาธิตปทุมวัน ได้รับทุนไปศึกษาที่รัสเซีย 2 ปี และกลับมาจบปริญญาตรีนิติศาสตรบัณฑิตที่มหาวิทยาลัยศรีปทุม

ประกวดนางงาม 

ปรียานุชเข้าสู่วงการนางงามโดยการเข้าประกวด มิสไทยแลนด์เวิลด์ 1986 แต่เข้าถึงเพียงรอบ 10 คนสุดท้าย โดยมีแสงระวี อัศวรักษ์ ครองมงกุฎปีนั้นที่มีเหตุการณ์กระชากมงกุฎเกิดขึ้น และ ดวงเดือน จิไธสงค์ เป็นรองอันดับ 1กับ ศุภรานันท์ พันธ์ชูจิตร เป็นรองอันดับ 2

2 ปี ถัดมา ปรียานุช เข้าประกวดนางสาวไทย พ.ศ. 2531 และเป็นม้ามืดคว้าตำแหน่งรองอันดับ 1 ชนะศุภรานันท์ พันธ์ชูจิตร ที่ได้เพียงรองอันดับ 3 โดยภรณ์ทิพย์ นาคหิรัญกนก ได้เป็นนางสาวไทยในปีนั้น และต่อมาได้เป็นนางงามจักรวาล 1988

ปรียานุชได้รับสิทธิ์เป็นตัวแทนสาวไทยไปประกวดมิสเอเชียแปซิฟิก ปี 1988 ซึ่งจัดการเก็บตัวที่ฟิลิปปินส์ และประกวดที่ ฮ่องกง ซึ่งในตอนแรกช่อง 3 จะส่ง กรองทอง รัชตะวรรณ รอง 1 มิสไทยแลนด์เวิลด์ 1987 (ต่อมาเป็นนางแบบและได้ขึ้นปก Penthouse ภาษาไทยฉบับปฐมฤกษ์) แต่ในที่สุด ช่อง 7 แย่งสิทธิกลับคืนมาได้และส่งปรียานุชไปประกวด

ในการเก็บตัวที่ฟิลิปปินส์ ปรียานุชได้รับ 2 รางวัลคือ บุคลิกภาพ และขวัญใจช่างภาพ และได้ขึ้นแท่นเป็นตัวเก็งที่จะคว้ามงกุฎ

ในการประกวดรอบสุดท้ายที่ฮ่องกง ปรียานุช ประเดิมตำแหน่งแรกของการถ่ายทอดสดคือชุดประจำชาติยอดเยี่ยม ซึ่งบังเอิญว่าปีนั้นกงสุลไทยประจำฮ่องกง ลิขสิทธิ์ ปานสมจิตร ได้รับเชิญเป็นผู้มอบรางวัล

ปรียานุชได้รับการประกาศชื่อเข้ารอบ 16 คน และ 8 คนตามลำดับ ในรอบ 8 คนปรียานุชตอบคำถามเป็นภาษาไทยเกี่ยวกับสวรรค์ของประเทศไทย โดยมีล่ามแปลเป็นภาษาอังกฤษ

จาก 8 คน พิธีกรประกาศรองอันดับ 4 - 1 ได้แก่ Miss Korea, Miss Nothern Nicosia (Cyprus) , Miss Israel และ Miss Mexico ตามลำดับ เหลือเพียง Miss Costa Rica (ตัวเก็งอีกคนหนึ่ง เคยเข้าประกวดแต่ตกรอบแรกจาก นางงามจักรวาล 1988 ที่ปุ๋ยภรณ์ทิพย์ นาคหิรัญกนกได้มงกุฎ) , Miss Panama, Miss Thailand และ Miss Turkey ซึ่งปรียานุชได้รับการประกาศให้เป็นผู้ครองมงกุฏ

หลังจากหมดตำแหน่งปรียานุชได้กลายเป็นนักแสดงชื่อดังแต่ครองตัวเป็นโสด จนกระทั่งได้คบหาเปิดเผยกับ นพพล โกมารชุน นักแสดงและผู้กำกับชื่อดัง แต่ไม่มีบุตรด้วยกันเนื่องจากปัญหาด้านสุขภาพของเธอ ปรียานุชได้เผชิญกับโรคกว่า 20 โรค ผ่านการผ่าตัดมา 7 ครั้ง และต้องนั่งวิลแชร์เป็นเวลา 2 ปี แต่ปัจจุบันสามารถเดินได้แล้วแต่มีอาการปวดข้อบ้างทำให้เดินไม่สะดวก

ผลงานละคร 
 [2531]  ปราสาทมืด รับบท หม่อมเจ้าหญิงอุมารังษี อิศรา ช่อง 7
 [2532]  สงครามเงิน รับบท เอริน ช่อง 7
 [2532]  เมียหลวง รับบท ดร.วิกันดา พันธ์ภากร (วิ) ช่อง 7
 [2533-34]  กนกลายโบตั๋น  รับบท วิภาดา ช่อง 7
 [2535]  ลอดลายมังกร  รับบท เนียม ช่อง 7
 [2536]  น้ำเซาะทราย  รับบท พุดกรอง วิบูลย์สิน ช่อง 7 (รับบทร้าย)
 [2536]  คนละโลก  รับบท คลเมขลา ศักการะ (มอธ) ช่อง 5
 [2537]  ดาวพระศุกร์  รับบท วิภา วงศ์สะอาด (ศศิประภา / ศศิ) ช่อง 7
 [2537]  ถนนสายสุดท้าย  รับบท นารีนาฏ ช่อง 7
 [2538]  คือหัตถาครองพิภพ รับบท สะบันงา (คุณหญิงสะบันงา) ช่อง 7
 [2538]  ผู้ชายไม้ประดับ  รับบท  รสมาลิน ช่อง 7
 [2538]  พรหมไม่ได้ลิขิต  รับบท  การะเกด ช่อง 3
 [2538]  สกาวเดือน (ละครโทรทัศน์)  รับบท  เพ็ญลักษณ์ ราชไมตรี (อาเล็ก) ช่อง 3
 [2539]  เข็มซ่อนปลาย รับบท เฉิด ช่อง 3
 [2539]  เพลิงพระนาง รับบท พระมหาเทวีเจ้าเศกขระเทวี / พระมหาเทวีเศกขระเทวี ช่อง 5
 [2540]  รักผู้พันแถมเรือพ่วง ช่อง 5
 [2540]  กุหลาบที่ไร้หนาม รับบท ธิติยา ช่อง 7
 [2541]  ทรายย้อมสี รับบท มณียง ช่อง 3
 [2542]  ละครชุด พ่อ ตอน เพลงของพ่อ ช่อง 5
 [2543]  ใต้ร่มไม้เลื้อย เรือนศิรา  รับบท อรพิม ช่อง 7
 [2544]  เก็บแผ่นดิน รับบท เญซ่า ช่อง 7
 [2548]  แม่พระธรณี แม่พระคงคา แม่โพสพ แม่ของแผ่นดิน  ช่อง 7
 [2556]  สาปพระเพ็ง รับบท พระเพ็ง ช่อง 3 (รับเชิญ)

ผลงานโฆษณา 
 แชมพูแฟซ่า
 ผงซักฟอกแฟ้บ
 อนามัยวิสเปอร์

ผู้จัดละคร 
เป็นผู้จัดละครโทรทัศน์และผู้บริหารของ บริษัท เป่า จิน จง จำกัด  มีผลงานเป็นเจ้าของบทประพันธ์ละครชื่อดังอาทิเช่น เก็บแผ่นดิน เมืองดาหลา เพลงผ้าฟ้าล้อมดาว พยัคฆ์ร้ายหัวใจจิ๋ว  สายน้ำสามชีวิต วิมานมังกร  เก็บรักมาบูชา ดินเนื้อทอง  ดอกไม้ใต้เมฆ  ฟากฟ้าคีรีดาว   

เป็นผู้ก่อตั้งวงดนตรีไทยจิดอาสา มโหระทึกดนตรีลีลา ในปี พ.ศ. 2550 เพื่อทำการแสดงในโรงพยาบาล  ให้เสียงดนตรีเป็นกำลังใจแก่ผู้ป่วย  ญาติ เจ้าหน้าที่ทางการแพทย์ เช่น แพทย์ พยาบาล จนท.สาธารณสุข  ทำการแสดงมาแล้วทั้งในและต่างประเทศ

ผลงานหนังสือ 

ไปเก็บแผ่นดินที่สิ้นชาติ : นายพันดี  ISBN 9748784541
เมืองดาหลา : นายพันดี  ISBN  9749109317
หลากชีวิต ปรียานุช ปานประดับ - อัตชีวประวัติ โดย ปรียานุช ปานประดับ และ ศรีสุนันท์  วรรณพุฒ ISBN 9748647137
เมื่อเวรกรรม...ไล่ล่า...ดาราดัง... โดย ปรียานุช ปานประดับ และ  วรินทร์ธรา ISBN 9786167336391
สมการนี้หรือคือปาฏิหาริย์ โดย ปรียานุช ปานประดับ และ วรินท์ธรา  ISBN  9786167335728

รางวัล 
 ได้รับรางวัลโทรทัศน์ทองคำ ดารานำหญิงดีเด่น จากเรื่อง สงครามเงิน ปี 2532
เข้าชิงรางวัลเมขลา ผู้แสดงนำหญิงดีเด่น จากเรือง เมียหลวง ปี 2532
 เข้าชิงรางวัลโทรทัศน์ทองคำ ดารานำหญิงดีเด่น จากเรื่อง กนกลายโบตั๋น ปี 2534
 เข้าชิงรางวัลเมขลา ผู้แสดงนำหญิงดีเด่น จากเรื่อง กนกลายโบตั๋น ปี 2534  

 เข้าชิงรางวัลโทรทัศน์ทองคำ ดารานำหญิงดีเด่น จากเรื่อง คนละโลก ปี 2536
 เข้าชิงรางวัลเมขลา ผู้แสดงนำหญิงดีเด่น จากเรื่อง คนละโลก ปี 2536
เข้าชิงรางวัลโทรทัศน์ทองคำ ดารานำหญิงดีเด่น จากเรื่อง น้ำเซาะทราย ปี 2536
ได้รับรางวัลเมขลา ผู้แสดงนำหญิงดีเด่น จากเรื่อง คือหัตถาครองพิภพ ปี 2538
เข้าชิงรางวัลโทรทัศน์ทองคำ ดารานำหญิงดีเด่น จากเรื่อง เข็มซ่อนปลาย ปี 2539
ศิลปินส่งเสริมสังคมและวัฒนธรรมดีเด่น  รางวัลคเณศมยุเรศวรทองคำครั้งที่ 1 ประจำปี 2561

อ้างอิง

แหล่งข้อมูลอื่น 
 รู้จักกับนักเขียน pantip.com ห้องเฉลิมไทย

บุคคลที่ยังมีชีวิตอยู่
มิสไทยแลนด์เวิลด์
นักแสดงหญิงชาวไทย
บุคคลจากคณะนิติศาสตร์ มหาวิทยาลัยศรีปทุม
ผู้จัดละครชาวไทย
บุคคลจากโรงเรียนสาธิตมหาวิทยาลัยศรีนครินทรวิโรฒ ปทุมวัน
รองนางสาวไทย
ศิลปินที่เป็นแนวร่วมกปปส.
นางงามไทย